## Pravilnik o Fondu za poticanje pluralizma i raznovrsnosti elektroničkih medija

### NN 51/2012 (4.5.2012.), Pravilnik o Fondu za poticanje pluralizma i raznovrsnosti elektroničkih medija

AGENCIJA ZA ELEKTRONIČKE MEDIJE

1264

Na temelju odredbe članka 69. stavka 1. podstavka 7., a u svezi s člankom 64. stavkom 6. Zakona o elektroničkim medijima (»Narodne novine» broj 153/09 i 84/11) i člankom 20. stavkom 1. Statuta Agencije za elektroničke medije (»Narodne novine« broj 90/10), Vijeće za elektroničke medije donosi

PRAVILNIK

O FONDU ZA POTICANJE PLURALIZMA I RAZNOVRSNOSTI ELEKTRONIČKIH MEDIJA

Članak 1.

Ovim se Pravilnikom propisuje način i postupak provedbe javnog natječaja za sufinanciranje audiovizualnih i radijskih programa iz sredstava Fonda za poticanje pluralizma i raznovrsnosti elektroničkih medija, kriteriji za dodjelu sredstava te praćenje trošenja sredstava i ostvarenje programa za koje su dodijeljena.

Članak 2.

(1) Pod audiovizualnim programom, a sukladno Zakonu o elektroničkim medijima, podrazumijeva se skup pomičnih slika sa ili bez zvuka koji predstavlja zasebni element unutar rasporeda ili kataloga programa koji uspostavlja pružatelj medijskih usluga i čiji su oblik i sadržaj usporedivi s oblikom i sadržajem televizijskog emitiranja.

(2) Pod radijskim programom, a sukladno Zakonu o elektroničkim medijima, podrazumijevaju se urednički oblikovane zvukovne i govorne informacije svih vrsta (vijesti, mišljenja, obavijesti, poruke i druge informacije) te autorska djela koja se objavljuju putem radija u svrhu obavješćivanja i zadovoljavanja kulturnih, obrazovnih i ostalih potreba te javne komunikacije.

Članak 3.

(1) Fond za poticanje pluralizma i raznovrsnosti elektroničkih medija (dalje: Fond) je Fond Agencije za elektroničke medije.

(2) Izvori financijskih sredstava Fonda su sredstva osigurana odredbama Zakona o elektroničkim medijima i Zakona o Hrvatskoj radioteleviziji u visini 3 % od mjesečno ukupno prikupljenih sredstva koja Hrvatska radiotelevizija prikupi na ime pristojbe.

(3) Iznos sredstava Fonda, koja se dodjeljuju javnim natječajem, utvrđuje se Financijskim planom Fonda za jednogodišnje, odnosno višegodišnje razdoblje koje ne može biti duže od tri godine.

(4) Sredstva Fonda u jednakom se omjeru raspoređuju za poticanje pluralizma i raznovrsnosti audiovizualnih i radijskih programa.

Članak 4.

(1) Sredstva Fonda su državna potpora i dodjeljuju se u obliku:

– potpora male vrijednosti sukladno pravilima iz Odluke o objavljivanju pravila o potporama male vrijednosti (»Narodne novine« broj 45/07 – u daljnjem tekstu Odluka o potporama male vrijednosti);

– državnih potpora sukladno kriterijima iz Odluke o objavljivanju pravila o državnoj potpori kinematografskoj i ostaloj audiovizualnoj djelatnosti (»Narodne novine« broj 46/08 i 144/11 – u daljnjem tekstu – Odluka o potporama za audiovizualne djelatnosti).

(2) Ukupna potpora male vrijednosti koja se dodjeljuje ne smije premašivati iznos od 200.000,00 EUR u kunskoj protuvrijednosti tijekom razdoblja od tri fiskalne godine uzimajući u obzir sve dodijeljene potpore male vrijednosti koje je podnositelj ostvario u tom razdoblju od ostalih davatelja državne potpore neovisno o njihovoj razini sukladno pravilima iz članka 2. stavka 2. do 5. Odluke o potporama male vrijednosti.

(3) Intenzitet potpore iz stavka 2. ovog članka iznosi do 100% sukladno pravilima iz članka 2. stavka 2. do 5. Odluke o potporama male vrijednosti.

(4) Intenzitet potpore za poticanje audiovizualnih djelatnosti iz Odluke o potporama za audiovizualne djelatnosti, koja propisuje da je potpora namijenjena kulturnom proizvodu sukladno nacionalnim kriterijima, ograničava se do 50% proračuna proizvodnje. Ako je riječ o audiovizualnom djelu (televizijskom ili radijskom programu) koji je od naročite važnosti za kulturu, razvoj obrazovanja i znanosti, intenzitet potpore može biti povećan, ali samo ukoliko je riječ o teškom (složenom) ili nisko proračunskom djelu.

(5) Sukladno stavku 4. ovog članka, intenzitet potpore može se povećati u slučajevima teških (složenih) ili nisko proračunskih djela koji nisu ekonomski opravdani i koji nisu privlačni za široku publiku ako je program:

a) namijenjen štićenim kategorijama (prilagođen osobama oštećenog sluha, osobama treće životne dobi i ratnim veteranima) do 30%

b) namijenjen očuvanju raznolikosti hrvatskog jezika i pisma do 30%

c) namijenjen očuvanju jezika pripadnika nacionalne manjine i u potpunosti proizveden na jeziku pripadnika nacionalne manjine do 30%

d) namijenjen očuvanju tradicijske posebnosti do 30%

e) namijenjen projektima suvremenog kulturnog izričaja do 30%

f) namijenjen razvoju civilnog društva do 30%

(6) Opravdani troškovi neposredno vezani za planiranje, proizvodnju i emitiranje pojedinog audiovizualnog i radijskog programa su:

– materijalni i ostali izdaci (režijski troškovi, usluge komunikacije, poštanski troškovi, uredski materijal, najam/zakup prostora, usluge knjigovodstvenog servisa, bankovni troškovi, ostali izdaci vezani za planiranje proizvodnje i emitiranje programa),

– izdaci za plaće i naknade (plaće, naknade: novinarima, urednicima, voditeljima, snimateljima i drugim suradnicima u planiranju, proizvodnji i emitiranju programa),

– putni izdaci (putni troškovi, izdaci za dnevnice za službena putovanja, izdaci za prijevoz, izdaci za smještaj).

Članak 5.

(1) Sredstvima Fonda poticat će se proizvodnja i objavljivanje audiovizualnih i radijskih programa na lokalnoj i regionalnoj razini koji su od javnog interesa te audiovizualni i radijski programi nakladnika neprofitne televizije i/ili radija, a osobito su važni za:

– ostvarivanje prava građana na javno informiranje,

– poticanje kulturne raznolikosti i njegovanje baštine,

– razvoj odgoja, obrazovanja, znanosti i umjetnosti,

– poticanje stvaralaštva na narječjima hrvatskoga jezika,

– poticanje posebnih programa na područjima od posebne državne skrbi,

– nacionalne manjine u Republici Hrvatskoj,

– poticanje razvoja svijesti o ravnopravnosti spolova,

– poticanje kvalitetnih programa za djecu i mlade kojima je cilj promicanje njihove dobrobiti.

(2) Sredstvima Fonda poticat će se i zapošljavanje visokoobrazovanih stručnih radnika u nakladnicima televizije i/ili radija na lokalnoj i regionalnoj razini te nakladnicima neprofitne televizije i/ili radija, a sukladno pravilima iz Odluke o potporama male vrijednosti i Odluke o potporama za audiovizualne djelatnosti.

Članak 6.

(1) Sredstva Fonda se ne mogu dodijeliti:

– nakladnicima televizije i/ili radija kojima je Vijeće za elektroničke medije izreklo opomenu u prethodnih 12 mjeseci i/ili koji su u prethodnih 12 mjeseci prekršajno kažnjeni na temelju pravomoćne sudske odluke zbog kršenja odredbi Zakona o elektroničkim medijima,

– nakladnicima koji su poduzetnici u teškoćama u smislu članka 9. do 12. Odluke o objavljivanju pravila o državnim potporama za sanaciju i restrukturiranje (»Narodne novine« broj 20/07),

– nakladnicima kojima je naložen povrat nezakonite državne potpore ili se nalaze u postupku povrata potpore,

– za poticanje proizvodnje zabavnog programa i programa iz članka 43. Zakona o elektroničkim medijima,

– za audiovizualne i/ili radijske programe koji se već sufinanciraju po bilo kojoj osnovi iz proračunskih sredstava, osim programa nakladnika neprofitne televizije i/ili radija.

(2) Rok iz podstavka 1. stavka 1. ovoga članka računa se od dana objave javnog natječaja do dana objave idućega javnog natječaja.

Članak 7.

(1) Javni natječaj za dodjelu sredstava Fonda prema kriterijima i uvjetima iz ovog Pravilnika objavljuje se najmanje jednom godišnje odlukom Vijeća za elektroničke medije. Javni natječaj raspisuje se za razdoblje koje slijedi, a najkasnije do kraja tekuće kalendarske godine.

(2) Javni natječaj iz stavka 1. ovog članka objavljuje se za jednogodišnje, odnosno višegodišnje razdoblje.

(3) Javni natječaj objavljuje se u »Narodnim novinama« i na internetskim stranicama Agencije za elektroničke medije.

(4) Vijeće za elektroničke medije može objaviti i više od jednog natječaja u jednoj godini, ako to ocijeni potrebnim.

Članak 8.

(1) Vijeće za elektroničke medije pobliže utvrđuje sadržaj prijave i popis dokumentacije koja se dostavlja uz prijavu te ih objavljuje kao sastavni dio teksta javnog natječaja.

(2) Rok za podnošenje prijave na javni natječaj za dodjelu sredstava Fonda je 30 dana od dana objave natječaja u »Narodnim novinama«.

(3) Prijava s natječajnom dokumentacijom i ispravama iz članka 11. stavka 2. dostavlja se u osam primjeraka od kojih je jedan izvornik s potpisom odgovorne osobe. Izvornik se dostavlja i u elektroničkom obliku na odgovarajućem mediju.

(4) Do donošenja Odluke o dodjeli sredstava prijave se smatraju klasificiranim podatkom s oznakom »POVJERLJIVO«.

Članak 9.

(1) Ako nakladnik označava pojedine podatke iz prijave poslovnom tajnom, obvezan je u prijavi navesti pravnu osnovu na temelju koje su ti podaci tajni.

(2) Nakladnik ne smije označiti tajnim podatke o jediničnim cijenama programa i traženom iznosu potpore.

Članak 10.

(1) Natječajna dokumentacija mora biti jasna i razumljiva i sastavljena na hrvatskom jeziku i latiničnom pismu.

(2) Podaci u natječajnoj dokumentaciji moraju odgovarati podacima u odluci o objavi javnog natječaja.

Članak 11.

(1) Podnositelji prijave na javni natječaj mogu biti pravne ili fizičke osobe upisane u sudski ili drugi propisani registar u Republici Hrvatskoj u skladu sa Zakonom o elektroničkim medijima i drugim izvorima prava i koje su sklopile ugovor o koncesiji na lokalnoj ili regionalnoj razini ili ugovor za neprofitne televizije i/ili radija.

(2) Podnositelj, uz prijavu na javni natječaj, mora dostaviti i:

– izvadak iz sudskog registra ili drugog propisanog registra u Republici Hrvatskoj,

– potvrdu nadležnog trgovačkog suda da nad njim nije otvoren stečajni postupak,

– potvrdu nadležnog trgovačkog suda da nad njim nije pokrenut prethodni postupak radi utvrđivanja uvjeta za otvaranje stečajnog postupka i/ili postupka likvidacije po službenoj dužnosti,

– potvrdu nadležnog trgovačkog suda da nad njim nije pokrenut postupak likvidacije,

– izvod iz kaznene evidencije ili javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

– potvrdu nadležne porezne uprave o stanju duga vezano za porezne obveze i obveze za mirovinsko i zdravstveno osiguranje,

– izjava, ovjerena kod javnog bilježnika, da nakladnik nije poduzetnik u teškoćama u smislu članka 9. do 12. Odluke o objavljivanju pravila o državnim potporama za sanaciju i restrukturiranje (»Narodne novine« broj 20/07),

– druge isprave propisane javnim natječajem i/ili natječajnom dokumentacijom.

(3) Isprave iz stavka 2. ovog članka ne smiju biti starije od 30 dana do dana objave javnog natječaja u »Narodnim novinama».

(4) U slučaju postojanja sumnje u istinitost podataka u priloženim dokumentima ili izjavama podnositelja, Vijeće za elektroničke medije se može obratiti nadležnim tijelima radi utvrđivanja vjerodostojnosti dostavljenih podataka.

Članak 12.

(1) Odluku o dodjeli sredstava Fonda donosi Vijeće za elektroničke medije u roku od 60 dana od dana isteka roka za podnošenje prijava na javni natječaj te je dostavlja svim sudionicima javnog natječaja.

(2) U roku iz stavka 1. ovog članka, Vijeće za elektroničke medije će donijeti Odluku o poništenju javnog natječaja ako niti jedna dostavljena prijava ne ispunjava propisane uvjete.

Članak 13.

(1) Vijeće za elektroničke medije donosi odluku o visini sredstava za svakog podnositelja prijave na javni natječaj na temelju ukupne ocjene iz stavaka 6. i 7. članka 14. ovog Pravilnika prema kriterijima iz Zakona o elektroničkim medijima i ovog Pravilnika.

(2) Ocjenjuju se svi predloženi programi jednog ponuditelja, imajući pritom posebice u vidu kvalitetu i značenje programa ponuđenih u odgovarajućoj kategoriji.

(3) Kriteriji za dodjelu sredstava Fonda su:

1. značenje audiovizualnog i/ili radijskog programa za ostvarenje javnog interesa,

2. kvaliteta i sadržajna inovativnost ponuđenog programa audiovizualnog i/ili radijskog programa

3. interes za opći, odnosno lokalni ili regionalni kulturni razvitak.

(4) U smislu ovog Pravilnika jedinica programa podrazumijeva pojedinu emisiju ili projekt.

Članak 14.

(1) Svaki član Vijeća za elektroničke medije samostalno analizira i ocjenjuje predložene programe jednog podnositelja sukladno kriterijima iz stavka 3. članka 13. ovog Pravilnika na način da za svaku prijavljenu emisiju daje ocjenu

|  |  |
| --- | --- |
| 1. Programi za ostvarivanje prava građana na javno informiranje | 0 – 15 bodova |
| 2. Programi za poticanje kulturne raznolikosti i njegovanja baštine | 0 – 15 bodova |
| 3. Programi za razvoj odgoja, obrazovanja, znanosti i umjetnosti | 0 – 15 bodova |
| 4. Poticanje posebnih programa na područjima od posebne državne skrbi | 0 – 15 bodova |
| 5. Programi za nacionalne manjine u Republici Hrvatskoj | 0 – 15 bodova |
| 6. Programi za poticanje stvaralaštva na narječjima hrvatskog jezika | 0 – 15 bodova |
| 7. Programi za poticanje razvoja svijesti o ravnopravnosti spolova | 0 – 15 bodova |
| 8. Programi za poticanje kvalitetnih programa za djecu i mlade kojima je cilj promicanje njihove dobrobiti | 0 – 15 bodova |

(2) Na javni natječaj za dodjelu sredstava Fonda mogu se prijaviti do tri emisije programa za ostvarivanje prava građana na javno informiranje, a u ostalim programima po jedna emisija.

(3) U kategoriji Poticanje posebnih programa na područjima od posebne državne skrbi nakladnik može prijaviti ili emisiju o području od posebne državne skrbi ili emisiju kulturnih manifestacija s područja koncesije.

(4) Analizirati i ocjenjivati, u smislu stavka 1. ovog članka, mogu se samo programi iz pravodobne i potpune prijave koja ispunjava sve propisane uvjete.

(5) Analiziranje i ocjenjivanje provodi se pojedinačnim te usporednim ocjenjivanjem svakog pojedinog prijavljenog programa.

(6) Ukupna ocjena predloženog programa je prosjek svih danih ocjena. Bez obzira na ukupan broj dodijeljenih bodova, odnosno na ukupnu ocjenu predloženog programa, ne može se dodijeliti potpora u iznosu većem od 100% opravdanih troškova sukladno pravilima iz Odluke o potporama male vrijednosti.

(7) Ukupna ocjena predloženog programa je prosjek svih danih ocjena. Bez obzira na ukupan broj dodijeljenih bodova, odnosno na ukupnu ocjenu predloženog programa, ne može se dodijeliti potpora u iznosu većem od 50% opravdanih troškova sukladno pravilima iz Odluke o potporama za audiovizualne djelatnosti, osim u slučajevima propisanim člankom 4. stavkom 5. ovoga Pravilnika.

(8) Pojedinom programu se dodjeljuju sredstva razmjerno ocjeni iz stavaka 6. i 7. ovog članka.

Članak 15.

(1) Podnositelj prijave na javni natječaj kojemu je Vijeće za elektroničke medije odobrilo određena sredstva Fonda mora ta sredstva upotrijebiti prema odluci Vijeća za elektroničke medije i prijavi na javni natječaj.

(2) Vijeće za elektroničke medije u Odluci o dodjeli sredstava Fonda utvrđuje dinamiku realizacije i namjene sredstava za jednu godinu, odnosno svaku pojedinu godinu unutar višegodišnjeg razdoblja.

(3) Na temelju odluke Vijeća za elektroničke medije sklapa se ugovor o dodjeli sredstava s podnositeljima prijave kojima su dodijeljena sredstva.

(4) Sredstva Fonda isplaćuju se po prihvaćenom pravdanju sredstava za prethodnu godinu.

(5) Nakladniku televizije i/ili radija ne mogu se isplatiti dodijeljena sredstva ako nisu podmirene financijske obveze prema Agenciji za elektroničke medije.

Članak 16.

(1) Vijeće za elektroničke medije prati trošenje odobrenih sredstava Fonda i ostvarivanje svakog pojedinog programa na sljedeće načine:

– putem jednogodišnjih ili višegodišnjih izvješća nakladnika o namjenskom trošenju odobrenih sredstava i ostvarivanju programa za koja su dodijeljena (prilikom pravdanja višegodišnjeg izvješća nakladnik je dužan sukladno potpisanom ugovoru na propisani način pravdati dodijeljena sredstva za svaku godinu posebno),

– u okviru redovitog nadzora nad poštivanjem programskih načela i obveza,

– izravnim nadzorom.

(2) Agencija za elektroničke medije, odnosno Vijeće za elektroničke medije, mogu u svakom trenutku od nakladnika zatražiti očitovanje o poštivanju dinamike realizacije i namjene sredstava, odnosno u tu svrhu obaviti izvanredni ili izravan nadzor.

Članak 17.

(1) Nakladnik televizije i/ili radija koji ne koristi odobrena sredstva ili ih koristi suprotno odredbama ovog Pravilnika, odnosno ne ostvaruje programe ili ih ostvaruje suprotno odredbama ovog Pravilnika te suprotno potpisanom ugovoru o dodjeli sredstava, dužan je po odluci Vijeća za elektroničke medije vratiti odobrena sredstva Fonda uvećana za zatezne kamate koje teku od isplate sredstava Fonda do povrata, u roku od trideset dana od dana dostave odluke.

(2) Protiv odluke iz stavka 1. ovog članka se ne može izjaviti žalba, ali se može podnijeti tužba pred nadležnim upravnim sudom.

Članak 18.

Popis korisnika sredstava, programa za koje su sredstva dodijeljena i izvješća o njihovu ostvarenju objavljuju se na internetskoj stranici Agencije za elektroničke medije.

Članak 19.

Javni natječaj za raspodjelu sredstava Fonda za 2012. godinu biti će raspisan do 15. svibnja 2012. godine.

Članak 20.

Danom stupanja na snagu ovog Pravilnika prestaje važiti Pravilnik o načinu i postupku provedbe javnog natječaja za sufinanciranje audiovizualnih i radijskih programa iz sredstava Fonda za poticanje pluralizma i raznovrsnosti elektroničkih medija, kriterijima za dodjelu sredstava te načinu praćenja trošenja sredstava i ostvarivanja programa za koja su dodijeljena (»Narodne novine« broj 43/10 i 141/10) i Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija (»Narodne novine« broj 58/11).

Članak 21.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-12/12-01/0087

Urbroj: 567-02/01-12-13

Zagreb, 26. travnja 2012.

VIJEĆE ZA ELEKTRONIČKE MEDIJE

Predsjednik Vijeća
Zdenko Ljevak, dipl. ing., v. r.

Pravilnik, NN 51/2012-1264